Bybelskool » Psalm 119:9-16 – BET: Gehoorsaamheid aan God se woord bewaar van sonde
Waar die Psalmis meer oorhoofs en algemeen oor die waarde van ‘n lewensfokus op die openbaring van God gepraat het in die eerste agt verse, vervolg hy in die tweede deel en spreek spesifiek jongmense aan: “Hoe sal ‘n jongmens sy lewenspad suiwer hou? Deur te hou by u woorde.”
As motivering verwoord hy sy eie gehoorsaamheid aan God se woord. Let op hoe hy aan die een kant sy voorneme om gehoorsaam te wees, uitspreek, maar tog ook die Here vra: “laat my tog nie afdwaal van u bevele nie.” (119:10). Laat ‘n mens dink aan Paulus wat aan die Filippense skryf: “werk met vrees en bewing aan julle verlossing. Dit is immers God wat in julle werksaam is.” (Fil. 2:12-13).
Gehoorsaamheid kom dus tot sy volle werking in ons lewe in die kombinasie van God se werk en ons s’n. Let ook op hoe dit iets is wat uit die hart uit kom – “met my hele hart soek ek U”, en “in my hart koester ek u woord”. Dit is iets wat geleer en oordink word en iets waarvan getuig en gesing word. Dit omvat ‘n mens se hele lewe: hart, denke en woorde. In die volgende deel sal hy nog meer oor die tipe gedrag wat daarby hoort, praat.
Die interessante is ook dat gehoorsaamheid kom as God se woord gekoester word, want God se woord het inherent die krag om ‘n mens van sonde te bewaar. Waar jy vreugde het en ontwikkel in God se wil en woord, ontketen dit ‘n krag in jou lewe wat die impak en houvas van die sonde in jou lewe verminder. Presies soos Psalm 1 dit al verwoord het.